ועדת החינוך, התרבות והספורט, כנסת 17, פרוטוקול מספר 363, 2008-02-05 11:00

מיכאל מלכיאור: שלום לכולם.

מיכאל מלכיאור: היום אנחנו דנים, בדיון מהיר, על פי בקשת חבר הכנסת חנא סוויד אבל אמא שלו נפטרה ואנחנו שולחים לו מפה תנחומים.

מיכאל מלכיאור: חבר הכנסת סוויד ביקש מחבר סיעתו, חבר הכנסת דב חנין, להציג את הנושא ואני לא אגיד שום דבר.

מיכאל מלכיאור: קיבלתי גם מכתב מאוניברסיטת חיפה ומשום מה, הנציגים חושבים שהם פטורים מלהגיע לכאן.

ג'מאל זחאלקה: לפחות הם מביעים התנצלות.

מיכאל מלכיאור: הם גם כתבו מכתב יפה, אבל כמעט שלא מגיעים לדיונים בוועדה.

מיכאל מלכיאור: הם לא מבינים שלא יכולים להכין אותם כמה שבועות מראש כאשר זה נושא דחוף שמובא בדיון מהיר.

מיכאל מלכיאור: אני מציע שניכנס לעומק הדיון.

מיכאל מלכיאור: אני אקריא את המכתב של אוניברסיטת חיפה בהמשך.

מיכאל מלכיאור: מה שיותר חשוב זה הגישה של מל"ג וות"ת בענין הזה, כי הם המפתח לפתרון.

מיכאל מלכיאור: חבר הכנסת דב חנין התנצל מראש הוא רציך להציג דברים בוועדת המדע, איש רב פעלים, והוא צריך להיות בכל הוועדות בו זמנית.

דב חנין: תודה רבה, אדוני היושב ראש.

דב חנין: אני חושב שאנחנו עוסקים באחת ההחלטות התמוהות ביותר, ויש הרבה החלטות תמוהות שמתקבלות אצלנו, אבל זו אחת ההחלטות התמוהות שנתקלתי בהן מזה זמן רב.

דב חנין: אנחנו מדברים על החלטתה של אוניברסיטת חיפה לסגור את המגמה הקלינית-חינוכית בתחום הפסיכולוגיה למגזר הערבי.

דב חנין: ההחלטה הזאת היא החלטה מוזרה מ-3 טעמים: הטעם הראשון הוא טעם מערכתי.

דב חנין: כשאנחנו מסתכלים על מערכת החינוך במגזר הערבי, אנחנו מדברים על מערכת חינוך מאוד גדולה, בערך רבע מתלמידי ישראל.

דב חנין: המספר העצום של התלמידים אינו זוכה עד היום למענה מספק.

דב חנין: "מענה מספק" זו אמירה רכה מדי.

דב חנין: הוא לחלוטין מוזנח בתחום המענה של צרכים פסיכולוגיים של תלמידים ושל מערכת החינוך.

דב חנין: אנחנו מדברים במדינת ישראל בכלל על מספר של קצת יותר מ-8000 פסיכולוגים.

דב חנין: מתוכם יש בין 200 ל-250 פסיכולוגים ערבים בלבד.

דב חנין: אם אנחנו מדברים על התחום החינוכי, לפי המספרים שיש בידיי, ישנם 38 מומחים בפסיכולוגיה חינוכית ו-152 מתמחים בפסיכולוגיה חינוכית.

דב חנין: זאת אומרת, אנחנו מדברים על מספר זעיר - -

מיכאל מלכיאור: כמה אמרת?

דב חנין: 38 מומחים נכון ל-2006, ו-152 מתמחים בפסיכולוגיה חינוכית.

מיכאל מלכיאור: אז כמעט כל הפסיכולוגים הערבים הם בתחום החינוכי?

דב חנין: מתמחים.

דב חנין: אם אני משווה את זה לתחום הקליני, יש בו 14 מומחים בפסיכולוגיה קלינית, 2 מומחים בפסיכולוגיה התפתחותית.

דב חנין: זאת אומרת, אנחנו מדברים על כך שבסך הכל יש יותר פסיכולוגים חינוכיים אבל עדין מעט מאוד בוודאי בהשוואה למספר ברחוב היהודי.

מיכאל מלכיאור: אתה יודע מה המספר?

ג'מאל זחאלקה: אני יודע.

ג'מאל זחאלקה: המספר הרלוונטי לנו, לוועדה, הוא שיש 2000 פסיכולוגים בארץ בכלל, רק 150 מתוכם הם בבתי ספר ערבים.

נאדיה חילו: אבל הם לא עובדים מלא אלא רק חלקית.

ג'מאל זחאלקה: זה 3% בזמן שמספר התלמידים הוא 25%.

ג'מאל זחאלקה: זה מספר המפתח ויש מחסור.

ג'מאל זחאלקה: משרד החינוך יכול לקלוט מחר 300, יש תקנים פנויים של 300 פסיכולוגים.

מיכאל מלכיאור: טיפלנו בזה בעבר.

מיכאל מלכיאור: יש תקנים וחסרים אנשים.

דב חנין: זאת אומרת, יש צורך ציבורי, יש צורך מערכתי, צריך סטודנטים, צריך להכשיר סטודנטים וההחלטה ההגיונית היתה לתגבר ולחזק ולהרחיב ולהגדיל את המגמה הקלינית חינוכית לפסיכולוגים במגזר הערבי.

דב חנין: זו היתה החלטה הגיונית והייתי מצפה שתהיינה עוד מגמות כאלה, לא רק באוניברסיטת חיפה אלא גם באוניברסיטאות אחרות.

דב חנין: מה שקורה בפועל זה שהמגמה היחידה שהיתה קיימת לפסיכולוגיה קלינית-חינוכית בשפה הערבית, שמכוונת למגזר הערבי, נסגרה על ידי אוניברסיטת חיפה, וכאן אני רואה בעיה מערכתית חמורה וקשה במיוחד.

דב חנין: המישור השני נוגע להתנהגות האוניברסיטה.

דב חנין: אוניברסיטת חיפה לא רק סגרה את המגמה, שזו בעיה חמורה ובעייתית בפני עצמה, אלא עשתה את זה בדרך שערורייתית לטעמי.

דב חנין: ההחלטה הזאת מתפרסמת ביום פתיחת הלימודים, כאשר אני מקווה שאדוני ימצא אפשרות לאפשר לכמה מהסטודנטים והסטודנטיות שנמצאים כאן להשמיע את דבריהם, אבל זה מביא אותם למצב שברגע האחרון נאמר להם שהם לא יוכלו להמשיך בלימודי התואר השני, כי זו המשמעות של ההחלטה.

דב חנין: הם אפילו לא יכולים לבצע שינויים והחלפות.

דב חנין: נניח שהיו רוצים ללמוד משהו אחר, אז צריכים להיערך לגמרי אחרת כי יש בחינות מתאם ויש כל מיני דרישות של האוניברסיטה.

דב חנין: יש פה מהלך שלא רק פוגע בתחום ובצורך של מערכת החינוך בפסיכולוגים חינוכיים וקליניים ערבים אלא יש פה מהלך, שאני חייב לומר לך ואני אומר את זה בצער, שכאילו לא רק רצו לפגוע בתחום אלא רצו גם לפגוע בסטודנטים.

דב חנין: אחרת, אני לא מבין מדוע זה קורה ביום האחרון, ברגע האחרון, לפני פתיחת ההרשמה בכדי להשאיר את כל הסטודנטים והסטודנטיות האלה תלויים בין שמים וארץ.

דב חנין: לכן, יש כאן 3 טעמים קשים מאוד.

דב חנין: הטעם הכללי של מערכת החינוך והצרכים שלה בפסיכולוגים ערבים, הטעם האוניברסיטאי של התנהלות אוניברסיטת חיפה, והטעם של הסטודנטים וזכויותיהם, כסטודנטים, לנהל את חייהם בצורה נורמאלית ומתקבלת על הדעת.

דב חנין: אני חייב להגיד שהתנהגות כזאת היא התנהגות שאינני רואה אותה לא רק במוסדות ציבוריים אלא אפילו לא במוסדות פרטיים.

דב חנין: אוניברסיטת חיפה היא מוסד ציבורי והיא חייבת בפרמטרים ציבוריים ובהתנהלות מינהלית תקינה.

דב חנין: ההתנהלות הזאת היא שרירותית וכוחנית, ואין שום אפשרות להצדיק אותה גם אם היו מקבלים את ההחלטה, היו צריכים בדרך אחרת לגמרי לנהל את כל ההליך.

דב חנין: לכן, אדוני היושב ראש, הייתי מבקש ממך בעקבות הדיון שהוועדה תקיים, לקבל החלטה שתפנה לאוניברסיטת חיפה בבקשה לשנות את ההחלטה.

דב חנין: בבקשה לפתוח מחדש את המגמה הקלינית-חינוכית באוניברסיטת חיפה.

דב חנין: אני יודע שיש בוודאי קשיים תקציביים ואחרים, כל הדברים האלה ראויים לדיון וצריך לדון בהם, אבל לא במצב שהמגמה הזאת סגורה.

דב חנין: גם משרד החינוך צריך להיות מכותב להחלטה של הוועדה הזאת ואני חושב שלמשרד החינוך יש אינטרס שיהיו פסיכולוגים חינוכיים וקליניים בישראל, בתוך מערכת החינוך, ויכול להיות שלמשרד החינוך יש צורך להתערב בכדי שהמגמה הזאת אכן תתקיים ותוכל לתפקד.

דב חנין: דבר שלישי שצריך לדרוש מאוניברסיטת חיפה הוא שבכל מקרה תיתן מענה מתאים לכל אחד ואחת מהסטודנטים שנמצאים כאן.

דב חנין: אי אפשר שבעקבות החלטות מהפכניות שאוניברסיטה מקבלת בין לילה, סטודנטים נפגעים כי משאירים אותם תלויים בין שמים וארץ.

דב חנין: תודה.

דב חנין: אני שוב חוזר ומתנצל על כך שאני נאלץ לעזוב ולעבור לוועדת המדע.

מיכאל מלכיאור: לא נוכל לטפל בדברים באותה מידה שהיית פה, אבל ננסה.

מיכאל מלכיאור: חברת הכנסת חילו ולאחריה חבר הכנסת זחאלקה.

נאדיה חילו: ראשית, אני רוצה להודות לאדוני על קיום הדיון הדחוף הזה.

נאדיה חילו: אני חושבת שיש פה התנהגות אלימה ואגרסיבית גם כלפי הסטודנטים וגם כלפי הילדים.

נאדיה חילו: אנחנו יודעים שמערכת החינוך, ובעברי ניהלתי מקום מאוד גדול ו-10 שנים חיפשתי פסיכולוג דובר ערבי ביפו, עם תקן וחצי פנוי.

נאדיה חילו: אבל אני יודעת שהדוגמה הזאת נמצאת כמעט בכל אזור ובמיוחד בערים מעורבות במרכז, שאין בהן כוח אדם.

נאדיה חילו: באה אוניברסיטה, וזו פעם הראשונה שיש נכונות והקשבה לצרכי השטח, ולפני 6 שנים החליטה החלטה נכונה, וצריך לשבח את ההחלטה הזאת, לקבל כל שנה 9 סטודנטים.

נאדיה חילו: ציין חברי את המחסור שקיים.

נאדיה חילו: גם 9 סטודנטים בכל שנה כפול 6, אנחנו יכולים לראות כמה עוד חסר למערכת וגם אם 9 מקבלים, כמה המערכת זקוקה לכוח אדם מקצועי.

נאדיה חילו: 9 הסטודנטים, אדוני היושב ראש, מתקבלים מתוך 60 או 70 נרשמים.

נאדיה חילו: זה אומר שיש צורך, יש נכונות, יש דרישה, והדרישה הזאת קיבלה את המענה המינימאלי.

נאדיה חילו: אבל האוניברסיטה היום אפילו את זה מבטלת.

נאדיה חילו: היא מבטלת בלי התרעה, היא פוגעת בכל אותם סטודנטים ש-3 שנים למדו BA ולא כדי להישאר בבית.

נאדיה חילו: אנחנו יודעים בפסיכולוגיה קלינית, שמי שמסיים רק BA לא יכול לעסוק במקצוע הזה.

נאדיה חילו: היא פוגעת בכל הסטודנטים שנמצאים היום בתהליך למידה.

נאדיה חילו: היא פוגעת באלפי ילדים ואני, כיו"ר הוועדה לזכויות הילד מתריעה שאלפי ילדים ימצאו בלי שירות מינימאלי, שעלול לפגוע בהתפתחות החינוכית, ההתפתחות הבריאותית ובכלל, במערך החינוך.

נאדיה חילו: למען הגילוי הנאות אני רוצה להגיד שהבת שלי, נמצאת בתכנית הזאת, שנה שנייה באוניברסיטת חיפה ואני יודעת מרשמים אישיים והתרשמות אישית, גם משיחות של חברות, כמה הנושא הזה מסעיר ופוגע.

נאדיה חילו: התכנית הזאת היא לא רק תכנית ייחודית שקלטה סטודנטים אלא היא גם הכשירה אותם בהתמחויות מסוימות, בקליניקות חברתיות, בקליניקות חינוכיות ונתנה את הדגש התרבותי הקהילתי של ההתאמה, זה לא רק ללמוד.

נאדיה חילו: אני יודעת את הפריסה של איפה הם משולבים וכמה השילוב הזה חשוב.

נאדיה חילו: אתה לא יכול לקחת פסיכולוג ולהגיד לו: לך תמלא את התפקיד אחרי שסיימת ללמוד.

נאדיה חילו: אם לא יהיו לו את הדקויות שהחברה הערבית והילדים הערבים זקוקים להם וגם את השפה.

נאדיה חילו: לכן, אדוני היושב ראש, אני חושבת שיש פה החלטה אגרסיבית ביותר ולא נכונה.

נאדיה חילו: פניתי במכתב בהול לשרת החינוך בנושא הזה.

נאדיה חילו: גם לגבי הדיון הזה, אני לא מקבלת שלאוניברסיטה אין פה נציגים, גם אם הם התנצלו.

נאדיה חילו: אני חושבת שזה זלזול.

נאדיה חילו: אני מודעת לנושא של הכספים ולנושא של מחסורים כאלה ואחרים.

נאדיה חילו: אם יתנו לי רשימה איפה לקצץ באוניברסיטה ואיך לעשות סדרי עדיפויות, אולי גם ועדת החינוך יכולה להכתיב איפה לעשות זאת.

נאדיה חילו: אבל זה קיצוץ בבשר החי.

נאדיה חילו: שיגידו לאן התקציבים הולכים, ונוכל להגיד את דעתנו איך להפנות ולנצל את הכספים.

נאדיה חילו: לכן, הוועדה צריכה לקבל היום החלטה חד משמעית לפתוח את המגמה ואף להגדיל את מספר הלומדים.

נאדיה חילו: אם אנחנו רוצים למלא את 300 התקנים האלה, ו-10,000 סטודנטים שסיימו חינוך יושבים בבית, ולהתחיל להפנות לעבוד בצורה אסטרטגית ותכנונית לתקנים שאפשר לאייש ולא רק שיקבלו תעודות וישבו מובטלים בבית.

נאדיה חילו: תודה.

מיכאל מלכיאור: תודה רבה.

מיכאל מלכיאור: חבר הכנסת זחאלקה, תן לנו קצת רקע ונתונים מה קורה באוניברסיטאות אחרות ומה הבעיה פה.

ג'מאל זחאלקה: בוקר טוב לכולם.

ג'מאל זחאלקה: בנושא הזה אני מטפל כבר שבועיים.

ג'מאל זחאלקה: אני מודע לבעיה מזמן, לבעיה של מחסור בפסיכולוגים חינוכיים ערבים.

ג'מאל זחאלקה: דיברתי עם ראש החוג לשעבר, פרופסור רמזי סלימאן ועם אנשים באקדמיה וגם עם הסטודנטים.

ג'מאל זחאלקה: התמונה היא כזאת: ביקשת רקע לגבי התכנית הזאת.

ג'מאל זחאלקה: היתה יוזמה לפני כ-5 שנים של המל"ג, לא של האוניברסיטה, ושל ות"ת שהבטיחו תקציב ואמרו: נעשה תכנית ל-3 שנים.

ג'מאל זחאלקה: אני יודע שהטענות יועלו עכשיו ולכן אני מעלה אותן.

ג'מאל זחאלקה: התכנית היתה ל-3 שנים וההחלטה היתה שאם היא תצליח ותעבוד, ימשיכו אותה.

מיכאל מלכיאור: למה צריך הקצבה מיוחדת לזה?

ג'מאל זחאלקה: יש שני טעמים: עכשיו יש לנו אינפורמציה ואנחנו יכולים לנתח מה קורה.

ג'מאל זחאלקה: לפני שהופעלה התכנית והתקבל סטודנט ערבי אחד בלבד, יש תחרות אדירה על מאסטר בפסיכולוגיה קלינית-חינוכית.

ג'מאל זחאלקה: לפני שהופעלה התכנית היה מתקבל סטודנט ערבי אחד בשנה, שניים, לפעמים אף לא אחד.

ג'מאל זחאלקה: אחרי שהופעלה התכנית בממוצע ב-5 השנים האחרונות, 9 סטודנטים לשנה.

ג'מאל זחאלקה: ניתן מימון ל-3 שנים ונאמר שאם התכנית תצליח ימשיכו בה, ואכן הענין נמשך שנתיים.

מיכאל מלכיאור: למה צריך מימון מיוחד לזה?

ג'מאל זחאלקה: כי זה תוספת למכסה.

ג'מאל זחאלקה: אני שאלתי לגבי ענין התקציב ואני לא רוצה לספר לך את הבדיחה כמה זה עולה.

ג'מאל זחאלקה: מדובר בערך ב-250 אלף שקל, כל התכנית השנתית.

ג'מאל זחאלקה: לא מדובר בסכומים גדולים.

ג'מאל זחאלקה: מתחילים לחשב את שכר המרצים שמקבלים אותו ממילא וזה סיפור אחר.

ג'מאל זחאלקה: התוספת שנדרשת להפעלת התכנית הזאת היא - -

מיכאל מלכיאור: אבל כשסוגרים את התכנית חוסכים את הסכום הזה.

ג'מאל זחאלקה: בדיוק, זה החישוב הנכון כי המרצים ימשיכו לקבל משכורת מהאוניברסיטה בלי שינוי.

ג'מאל זחאלקה: המספרים הם מאנשים שהפעילו את התכנית.

ג'מאל זחאלקה: בתוצאה, אין מילת ביקורת אחת על התכנית הזאת מאף גורם שהוא אלא רק הלל ותשבוחות.

מיכאל מלכיאור: לפי הטיעון של האוניברסיטה הם לא קיבלו אף פעם מימון לזה.

מיכאל מלכיאור: היה מימון של הות"ת?

ג'מאל זחאלקה: אני יודע שזה היה ביוזמת הות"ת.

ג'מאל זחאלקה: איך זה הוסדר עם האוניברסיטה מבחינה תקציבית, אתה יודע איך תקציבים מועברים.

נאדיה חילו: יש מאבקים על התקציבים.

ג'מאל זחאלקה: אני יודע שזה היה בברכת וביוזמה ובדחיפת הות"ת.

ג'מאל זחאלקה: במקביל, בחוג לפסיכולוגיה ובחוג לחינוך מספר מרצים נמרצים דחפו את התכנית והיו מוכנים להתנדב כדי שהתכנית הזאת תצליח כי זה היה חשוב ביותר בעיניהם.

ג'מאל זחאלקה: מבחינה אקדמית, אדוני היושב ראש, התכנית לא נופלת במילימטר אחד מהתכניות הקיימות.

ג'מאל זחאלקה: יש בה תוספות.

ג'מאל זחאלקה: דיברתי עם ראש החוג לפסיכולוגיה והוא סיפר לי.

ג'מאל זחאלקה: מבחינה אקדמית זה מקביל לחלוטין ואפילו יש תוספות שלא בא במקום אלא תוספת שניתנת בנוסף ללימודים הרגילים.

ג'מאל זחאלקה: הסטודנטים הצליחו הצלחה גדולה מאוד.

ג'מאל זחאלקה: בוגרים נקלטו והדרישה היתה גדולה.

ג'מאל זחאלקה: משרד החינוך מעוניין אבל הוא לא מוכן לתת תקציב ותכף נדבר על זה.

ג'מאל זחאלקה: הכל טוב ויפה, הדבר מוצלח ביותר ובאים משיקולי תקציב וסוגרים את התכנית.

ג'מאל זחאלקה: אוניברסיטת חיפה אומרת שהות"ת אשם.

ג'מאל זחאלקה: היום ב"הארץ" הות"ת אומר: אוניברסיטת חיפה אשמה כי הם לא יודעים לנהל את מערכת הכספים שלהם.

ג'מאל זחאלקה: בין הות"ת לאוניברסיטת חיפה הסטודנטים נופלים.

ג'מאל זחאלקה: יש נזק אדיר לסטודנטים ולסטודנטיות.

ג'מאל זחאלקה: יש נזק למערכת החינוך הערבית ויש גם נזק למחקר האקדמי של הכשרת סטודנטים במסלול מסוים זה, בבעיות ספציפיות של בתי הספר הערבים.

ג'מאל זחאלקה: אם התכנית הזאת לא תפעל - -

מיכאל מלכיאור: מתי בוטלה התכנית?

ג'מאל זחאלקה: דרך אגב, הסטודנטים הלכו להירשם ואמרו להם שיש איזו פינה באוניברסיטה ואף אחד לא הודיע לסטודנטים שזה בוטל.

קריאות: אנחנו נספר לכם איך זה בוטל.

ג'מאל זחאלקה: אף אחד לא הודיע להם שום דבר.

ג'מאל זחאלקה: הם יספרו לנו איך זה קרה, אבל זה נעשה בצורה ש"תקעה" את הסטודנטים וגרם להם נזק.

ג'מאל זחאלקה: אני חושב שאין לעשות פה פשרות ולא רק להוציא החלטות אלא אנחנו נתגייס.

ג'מאל זחאלקה: אני שלחתי מכתבים - -

מיכאל מלכיאור: אנחנו אף פעם לא מוציאים רק החלטה.

ג'מאל זחאלקה: אני שלחתי מכתבים לכולם, לרקטור, לדיקן ולנשיא אוניברסיטת חיפה.

ג'מאל זחאלקה: לפרופסור מגידור, הראש החדש של ור"ה, לות"ת, לפרופסור גרוסמן, לפרופסור יולי תמיר, לכולם.

ג'מאל זחאלקה: אני קיבלתי תשובה כפי שאתה קיבלת, באותו נוסח, מאוניברסיטת חיפה שאומרת: תלכו לות"ת.

ג'מאל זחאלקה: זו השורה התחתונה כי האוניברסיטה מעוניינת בתכנית.

ג'מאל זחאלקה: אני מקווה שהם יתנו לי תשובה ולא צריך להרפות בנושא הזה כי אני חושב שזה טוב שאוניברסיטת חיפה גילתה רגישות חברתית ואמרה שיש כאן בעיה, בחינוך הערבי, ואנחנו רוצים לטפל בה.

ג'מאל זחאלקה: אנחנו רוצים לעודד את האוניברסיטאות שיגלו רגישות חברתית, שיפתחו חוגים ומגמות ותכניות שיענו על צרכים מיוחדים של ציבור זה או אחר.

ג'מאל זחאלקה: אם תיסגר התכנית הזאת, זה יהיה מכה לכל המימד החברתי והפעילות האקדמית, והם צריכים להחליט.

ג'מאל זחאלקה: לא במקרה העליתי את הנושא הזה, לא רציתי לעורר את הויכוח, אבל השאלה שתעמוד בפני האוניברסיטאות האם הם מגדל שן של מצוינות ומתבשלים במיץ של עצמן או שמסתכלים מה קורה בשטח, יש בעיה והאוניברסיטה יכולה לתת מענה והוא איטי מאוד, שיש מחסור של 310 פסיכולוגים לפחות שיכולים להיקלט מחר.

ג'מאל זחאלקה: אלה תקנים פנויים.

ג'מאל זחאלקה: המצב מחייב את התכנית והעלות לא גבוהה.

מיכאל מלכיאור: נשמע את עורכת הדין ראג'יה אבו עקל ממרכז מוסאוא.

ראג'יה אבו עקל: כבוד היושב ראש, אנחנו כבר שנתיים במשא ומתן בתחום הפסיכולוגיה והאוכלוסייה הערבית, שנמצא בתת ייצור וגם במחסור דוחק הן באחוז המועסקים, התקנים, התקציב והתכניות הייעודיות לשם העלאת אחוז הפסיכולוגים כמעט בכל התחומים.

ראג'יה אבו עקל: היום אנחנו דנים בנושא של פסיכולוגיה חינוכית-קלינית.

ראג'יה אבו עקל: המחסור הוא גם בתחום הפסיכולוגיה התעסוקתית וכולי.

ראג'יה אבו עקל: בעקבות הפניות של הסטודנטים פנינו גם למועצה להשכלה גבוהה, לות"ת, לאוניברסיטת חיפה ולמשרד החינוך.

ראג'יה אבו עקל: לצערנו, גם אנחנו, כמו כולם, קיבלנו תשובה רק מאוניברסיטת חיפה.

ראג'יה אבו עקל: אני רוצה להעלות כמה תמיהות ושאלות, ושוב, אני שמחה בעיקר שנציגי הות"ת נמצאים פה כיוון שאפילו ההחלטה לכשעצמה התפרסמה באופן שהוא לא ברמה הדרושה ואפילו הייתי אומרת מנוגד לחוק.

ראג'יה אבו עקל: מי ששם לב, - -

מיכאל מלכיאור: אנחנו נשמע את הפרטים האלה מהסטודנטים.

ראג'יה אבו עקל: - - בעיקרון, ההחלטה הרשמית ומה הסיבות הרשמיות, אנחנו עדין צריכים לשמוע מנציגי הות"ת.

ראג'יה אבו עקל: אנחנו לא קיבלנו שום תשובה מהם.

ראג'יה אבו עקל: הם מפרסמים את ההחלטות שלהם באתר שלהם ואת ההחלטה הזאת לא מצאנו.

ראג'יה אבו עקל: נשמח לשמוע מהם בענין הזה.

ראג'יה אבו עקל: הנושא של התכנית וביטול התכנית מהווה פגיעה קשה באוכלוסייה הערבית, הן מבחינת הזכות לחינוך והזכות לשוויון והזכות לבריאות האוכלוסייה הערבית בכלל.

ראג'יה אבו עקל: אני לא ארחיב מעבר כי כבוד חברי הכנסת דב חנין ונאדיה חילו וג'מאל זחאלקה כבר התייחסו לזה, ולא אחזור על הדברים אך חשוב לנו גם בשלב הזה לציין שגם משרד החינוך התחייב בהזדמנויות שונות והתפאר בתכנית הזאת ומשום מה, היום רוצים לבטל אותה, כשהמחסור בשטח לא השתנה.

ראג'יה אבו עקל: בנוסף לכך, הקריאות מטעם בתי חולים ומוסדות שמעסיקים פסיכולוגים בתחומים הללו, אנחנו שומעים במרכז מוסאוא תלונות על המחסור בתקנים ובאנשים.

ראג'יה אבו עקל: זו הזדמנות להניף את התחום של הפסיכולוגיה באוכלוסייה הערבית וזה מבחן שעומד בפנינו.

ראג'יה אבו עקל: לטעמנו, היום הוועדה צריכה לדון לא רק בהחזרת התכנית עצמה אלא גם להבטיח שיהיה תקצוב לתפעולה למשך שנים נוספות עד שתיפתר בעיית הפער ומיגור הפער בענין הזה.

ראג'יה אבו עקל: בנוסף לכך, מדוע עדין אין תכניות נוספות בהתאם לצרכים של האוכלוסייה, ואני אזכיר לכבודו שהיה דיון בוועדה הזאת בחודש מרץ 2007, שדן בנושא המחסור של הפסיכולוגים הערבים.

ראג'יה אבו עקל: באותה ישיבה יצאה פניה מיו"ר הוועדה הן למשרד החינוך והן למשרד הפנים ומשרד האוצר ולמל"ג באופן עיקרי, זה צוין בפרוטוקול ואני מפנה אתכם אליו, שהם צריכים לדווח תוך חודשיים מה התכנית לפתרון בעיית המחסור בפסיכולוגים הערבים ומשום מה, במקום לתכנן תכניות ולגבש תכניות כדי להתגבר על המחסור, מחליטים לבטל את התכנית היחידה שקיימת היום באוניברסיטאות בתחום הזה.

מיכאל מלכיאור: תודה רבה.

מיכאל מלכיאור: אנחנו רוצים לשמוע מהסטודנטים, והגיעו לכאן הרבה מאוד סטודנטים.

מיכאל מלכיאור: תחליטו מי יהיה הדובר שלכם ותציגו את עצמכם.

רנין ניקולא: אני סטודנטית שנה ג' לפסיכולוגיה.

רנין ניקולא: אני באמת רוצה להודות לחברי הכנסת ובמיוחד לחבר הכנסת חנא סוויד, שיזם את הדיון.

רנין ניקולא: דיברתם על כך שהמגמה כל כך חשובה ולמה חשוב שהיא תישאר, ואנחנו רוצים להציג את דעתנו בנושא סגירת המגמה ואופן סגירת המגמה.

רנין ניקולא: הופתענו לגלות שביום פתיחת ההרשמה, ב-20 לחודש, ההודעה פורסמה ב-21 לחודש בשולי אתר האינטרנט של החוג.

רנין ניקולא: בחוג נהוג שכשמבטלים שיעור או קורס לשלוח הודעה אישית לכל הסטודנטים.

רנין ניקולא: אבל אני לא יודעת, משום מה, האוניברסיטה החליטה שדווקא במגמה הזאת לא רוצים לשלוח הודעות אישיות למרות שזה כל כך חשוב להודיע לסטודנטים.

מיכאל מלכיאור: כנראה שהתביישו.

מיכאל מלכיאור: ..

רנין ניקולא: אני חושבת שכן היו צריכים.

רנין ניקולא: חוץ מזה שפורסמה הודעה שולית באתר האינטרנט, העיתוי.

רנין ניקולא: כפי שיודעים, המתאם, שהוא מבחן לתארים מתקדמים שנערך בחודש אוקטובר בכל שנה, שכל הסטודנטים לפסיכולוגיה צריכים לעשות כדי להתקבל למגמה שהוא רוצה, חוץ מהמגה הזאת, שלא צריך לעשות מבחן מתאם.

רנין ניקולא: אני צריכה להגיד שרוב הסטודנטים הערבים לא עשו את המבחן הזה בתקווה להתקבל למגמה הזאת.

רנין ניקולא: להשאיר אותנו לרגע האחרון, ליום האחרון ולהגיד: אופס, אתם לא יכולים לעשות תואר שני, זה משהו לא ראוי כי כבר אי אפשר לעשות את המבחן, זה היה באוקטובר.

רנין ניקולא: אז עכשיו אתם באים להגיד לנו?

רנין ניקולא: חוץ מזה, שלחנו לאוניברסיטה, לדיקן, לנשיא, לפרופסור רותי קמחי ראש החוג מכתבים ומשום מה, לא קיבלנו תשובה.

רנין ניקולא: גם לזה אנחנו מייחסים התנהגות לא ראויה אלינו, כסטודנטים, וגם לאנשים שתמכו בנו, חברי כנסת וכולי.

רנין ניקולא: אמרתי שאי אפשר להירשם למגמות אחרות בגלל המתאם.

רנין ניקולא: אנשים שכבר סגרו את התואר שלהם ויש להם ממוצע מסוים שהמגמה דורשת, ועכשיו הם צריכים להירשם למגמות אחרות ואי אפשר, כי יש להם ממוצע מסוים שמכניס אותם למגמות מסוימות.

ג'מאל זחאלקה: זה המכתב ששלחתם לרות קמחי?

רנין ניקולא: כן.

רנין ניקולא: חוץ מכל אי הבהירות שהאוניברסיטה שמה אותנו, הקושי להתקבל למגמות אחרות בגלל ראיונות.

רנין ניקולא: ידוע שאנחנו, כסטודנטים ערביים, יש לנו את היכולת להשיג ציונים טובים ולהיכנס למגמות בציונים ובקריטריונים אבל משום מה, בראיונות אנחנו לא מצליחים כל כך וזה עוד קושי שמקשה עלינו להיכנס למגמות אחרות.

נאדיה חילו: צריך לציין שכל אלה שהתקבלו לתכנית 5,6 שנים ועשו את התכנית הזאת, גם הציונים שלהם וגם אלה שעובדים כולם מצטיינים.

נאדיה חילו: החלק של הראיונות הוא לפעמים חלק תרבותי.

ג'מאל זחאלקה: האוניברסיטה מציינת את זה כהצלחה גדולה מאוד בכל קנה מידה.

מיכאל מלכיאור: נושא הראיונות עלה פה במספר ישיבות, אף על פי שלא נראה לי שתהיה לך בעיה.

מיכאל מלכיאור: ..

רנין ניקולא: זה לא רק פוגע בנו כסטודנטים שנה ג' אלא זה פוגע גם בסטודנטים שסיימו את התואר ויושבים ומחכים שנה ושנתיים להיכנס למגמה הזאת.

רנין ניקולא: הדרישות שלנו, בגדול, כסטודנטים, הן לחזור ולפתוח את המגמה הזאת.

רנין ניקולא: עוד דרישה שלא עלתה כאן אבל היא חשובה מאוד, לדחוף את ההרשמה כי היא מסתיימת ב-15 לחודש ועד עכשיו אנחנו לא יודעים מה לעשות ואין לנו איפה להירשם.

רנין ניקולא: זאת הדרישה שאני מעלה כאן.

רנין ניקולא: תודה לך.

מיכאל מלכיאור: למען הפרוטוקול, אני רוצה להקריא את תגובת האוניברסיטה, שזה דבר מאוד חריג שלא באים לכאן נציגים.

מיכאל מלכיאור: אם הרקטור עצמו או הנשיא לא בא אז לפחות שישלחו לכאן את ראש החוג.

מיכאל מלכיאור: זה המינימום שעושים במקרים כאלה.

ג'מאל זחאלקה: ראש החוק מתנגדת לסגירת המגמה.

מיכאל מלכיאור: אז אדרבה, שתבוא לספר.

מיכאל מלכיאור: אני אקריא את המכתב שנשלח על ידי הסטודנטים: "במענה להזמנה להשתתף בישיבת הוועדה בנושא שבנדון, הנני מבקש להודיעך כי לצערנו לא נוכל להגיע לישיבה בשל זמן ההתרעה הקצר והתחייבויות קודמות.

מיכאל מלכיאור: עם זאת, אני שמח כי אתה מעלה את הנושא לסדר היום ומבקש כי תעביר לחברי הוועדה הנכבדים את תוכן מכתב זה: אוניברסיטת חיפה מקיימת מזה 5 שנים תכנית ייחודית לפסיכולוגים חינוכיים במגזר הערבי.

מיכאל מלכיאור: התכנית נולדה בשל הצורך הדחוף והחיוני של המגזר הערבי בפסיכולוגים חינוכיים ומתוך היענות לפניית ות"ת ליטול על עצמנו משימה חשובה זו.

מיכאל מלכיאור: בכל תכנית לומדים בחוג לפסיכולוגיה כתריסר תלמידים העומדים בתנאי הקבלה הרגילים של החוג.

מיכאל מלכיאור: תכנית הלימודים שלהם היא במתכונת ובהיקף של תוכנית המוסמכים הרגילה, אולם מדובר במסגרת ייעודית ונפרדת שהותאמה בנפרד לצורכי המגזר הערבי.

מיכאל מלכיאור: החוק לפסיכולוגיה מינה צוות מיוחד להקים את הפרוייקט, והוא מלווה אותו בהתנדבות וברצון רב בכל שלב ושלב.

מיכאל מלכיאור: ות"ת התחייבה לממן את התכנית במלואה, אך לצערנו מעולם לא עמדה בהבטחתה ולא קיבלנו את מלא המימון הנדרש לקיום התכנית.

מיכאל מלכיאור: בפועל אנחנו מנהלים תכנית גרעונית ולאור מצבנו הכספי הקשה הוחלט באוניברסיטה לא לפתוח את ההרשמה לשנת הלימודים תשס"ט, מה עוד שטרם קיבלנו את המימון לשנה הנוכחית.

מיכאל מלכיאור: האוניברסיטה מצדה מעוניינת מאוד להמשיך את התכנית ונהיה מוכנים לעשות כן באופן מיידי, במידה ונקבל התחייבות מפורשת לקבל את מלא המימון לטווח של 4-5 שנים נוספות.

מיכאל מלכיאור: אשר על כן, הכתובת לפתרון המשבר היא הות"ת, ואני מקווה כי תוביל להחלטה לחייב אותה לפעול בנדון.

מיכאל מלכיאור: " עד כאן.

מיכאל מלכיאור: זה המכתב.

ג'מאל זחאלקה: באמת מדובר במעט כסף כי הות"ת לא אמרה שהיא מפסיקה את הלימודים אלא הם רוצים שות"ת תממן את הגירעון שלהם.

מיכאל מלכיאור: קשה להתווכח עם האוניברסיטה כשהם לא נמצאים.

מיכאל מלכיאור: יש לי הרבה מה לטעון כלפי המכתב הזה, אבל בואו נשמע את המל"ג בינתיים.

מיכאל מלכיאור: תסבירו לנו את הדבר התמוה הזה.

אביטל בלייוס: אני ממונה על תחום תקצוב אוניברסיטאות באגף תקצוב בות"ת.

אביטל בלייוס: אני אציג את הרקע כדי לדייק בפרטים כי חלק מהדברים שנאמרו פה לא כל כך מדויקים ומלאים.

אביטל בלייוס: בשנים 2001 ו-2002 פנה משרד החינוך ליושב ראש ות"ת והציג בפניו את הבעיה במחסור במספר המסיימים תואר שני בפסיכולוגיה חינוכית במגזר הערבי והבדואי.

אביטל בלייוס: בעקבות הפניה וההכרה בבעיה החמורה הזאת פנה יו"ר ות"ת לאוניברסיטאות חיפה ובן-גוריון, מתוך הבנה שהן המתאימות ביותר להציג מענה לבעיה הזאת, וביקש מהן להציג תכניות מיוחדות כדי שיסייעו בהגדלת מספר המסיימים בפסיכולוגיה חינוכית.

אביטל בלייוס: ואכן, באוניברסיטת חיפה ובן-גוריון הגישו לות"ת תכניות מיוחדות לנושא הזה, וות"ת בחנה את התכניות והחליטה לסייע לתכניות האלה למשך 3 מחזורים.

אביטל בלייוס: זה היה אמור להיות פתרון זמני לבעיה שבזמנו נחשבה לבעיה זמנית, ובזה ות"ת חשבה - -

נאדיה חילו: זה עדין.

נאדיה חילו: ..

אביטל בלייוס: - - ובזה ות"ת חשבה שתיפתר לבעיה.

אביטל בלייוס: התקצוב שניתן לתכניות האלה הוא מעבר לתקציב הרגיל שניתן עבור הסטודנטים הללו, כי הסטודנטים הללו נספרים בתוך מודל התקצוב של ות"ת ועבור כל סטודנט ות"ת נותנת סכום בהתאם לתואר ובהתאם לתחום.

אביטל בלייוס: זאת אומרת, האוניברסיטאות קיבלו את ההקצבה הרגילה שמקבלת תכנית כזאת באוניברסיטה, בדומה לתכנית הרגילה לפסיכולוגיה חינוכית ומעבר לזה, היא קיבלה עוד תקצוב מלא עבור כל סטודנט, תעריף מלא של ות"ת, כאשר גם במודל התקצוב לא ניתן תעריף מלא.

אביטל בלייוס: אני לא רוצה לסבך אתכם במודל שהוא קצת מורכב.

מיכאל מלכיאור: תני לנו משמעות מספרית.

אביטל בלייוס: המשמעות היא תקצוב שהוא מעבר לתקצוב כפול בגין כל סטודנט.

אביטל בלייוס: גם כשנקבעו תעריפי התקצוב, הם נקבעו בצורה כזאת שזה אמור להספיק לתקצוב תכנית בתחום מסוים.

אביטל בלייוס: לוקחים את ההשתתפות מות"ת, לוקחים את שכר הלימוד, כמובן את ההכנסות העצמיות של האוניברסיטה ואת זה מעמידים מול ההוצאות של התכנית, וזה אמור לאזן את התכנית.

אביטל בלייוס: לכן, כשנותנים פה תקצוב שהוא מעבר לתקצוב כפול, וגם אם יש פה תוספות מיוחדות בתכנית, זה אמור להספיק לאיזון התכנית.

מיכאל מלכיאור: אנחנו עובדים לאט.

מיכאל מלכיאור: אני רוצה להבין: פה מדובר על סטודנטים לפסיכולוגיה.

מיכאל מלכיאור: ..

אביטל בלייוס: סליחה, אסביר שוב: ות"ת, כשהיא מתקצבת את ההשכלה הגבוהה, הסכום שהיא נותנת הוא לא 100% מהעלויות.

אביטל בלייוס: הסכום שהיא נותנת היא השתתפות בסביבות 50%,60% מהעלויות כאשר היתרה אמורה להיות ממומנת הן משכר לימוד והן מהכנסות עצמיות של האוניברסיטה, אם זה תרומות או הכנסות אחרות.

אביטל בלייוס: כך בעצם נקבעו תעריפי התקצוב של ות"ת.

אביטל בלייוס: אנחנו רואים שלתכנית הזאת התקצוב המיוחד שניתן הוא מעבר לתקצוב הרגיל, שהוא דרך מודל התקצוב של ות"ת.

אביטל בלייוס: הוחלט לתת תקצוב נוסף שהוא עוד פעם התעריף, והפעם התעריף המלא שלא מתחשב בזמן הלימוד של הסטודנט, והוא מעבר לתעריף הרגיל.

מיכאל מלכיאור: למה זה כל כך יקר?

אביטל בלייוס: לא אמרתי שזה יקר.

אביטל בלייוס: בזמנו המוסדות הגישו את התכנית כתכנית נפרדת והציגו את העלויות ואת הדלתא של התכנית, וות"ת השתכנעה שיש מקום לתת מעבר, אם זה בגלל קבוצות קטנות, אז יש עלויות נוספות ואם זה בגלל עוד שיעורים מיוחדים שניתנים.

אביטל בלייוס: אני לא כל כך בקיאה בפרטי התכנית אבל לות"ת יש עלויות נוספות מעבר לעלויות הרגילות.

ג'מאל זחאלקה: זאת אומרת שאתם תקצבתם את זה כפול מסטודנט רגיל.

אביטל בלייוס: אפילו מעבר לכפול כי סטודנט רגיל מקבל משהו שנקרא "ניצולת", שזה לוקח בחשבון אם הסטודנט לומד 100% מהתכנית באותה שנה.

אביטל בלייוס: אבל נניח שהסטודנט לומד בזמן תקני, אז הוא קיבל 200%.

אביטל בלייוס: בכל אופן, זה מה שקרה במשך 3 מחזורים.

אביטל בלייוס: אוניברסיטת בן גוריון פתחו למגזר הבדואי משנת תשס"ג, שני המוסדות פתחו אז, בן גוריון לא פתחו את כל המחזורים ברצף כי לא היה להם ביקוש ולא הבנתי את הנימוקים אבל הבנתי שלא היתה אפשרות לפתוח ברצף, ואת המחזור השלישי הם פתחו בתשס"ח.

אביטל בלייוס: אבל הבעיה קיימת גם באוניברסיטת בן גוריון.

אביטל בלייוס: באוניברסיטת חיפה פתחו את המחזורים ברצף בשנים תשס"ג, תשס"ד ותשס"ה ואז, כשרצו לפתוח מחזור רביעי הם באו לות"ת וביקשו מאתנו לתת מחזור נוסף.

אביטל בלייוס: כשביקשו מחזור רביעי, ואז נכנסתי לתפקיד, זה היה די ברגע האחרון.

אביטל בלייוס: לא היה לנו זמן לבדוק את הנושא ואישרנו להם מחזור נוסף בלי בדיקות רבות.

אביטל בלייוס: אחרי שנה, כשבאו לבקש מחזור חמישי, אז הבנו שפה זה לא בעיה זמנית שנפתרה אלא יש משהו שנכנס באופן קבוע וצריך לעשות בדיקה רצינית.

אביטל בלייוס: זה לא משהו שאנחנו יכולים להריץ כל השנים בלי לבדוק את הענין.

אביטל בלייוס: אמרנו לאוניברסיטה שאנחנו רוצים לעשות בדיקה, לא שיש פה ויכוח על הצרכים אלא יש שאלה האם זה הפתרון הכי טוב בשביל לענות על הצרכים.

אביטל בלייוס: עדין לא הגענו לשאלה התקציבית, זה לא נסב על השאלה הזאת.

אביטל בלייוס: פנינו לאוניברסיטה וביקשנו לקבל גם תקציב מעודכן לתכנית וגם את הרציונאל של התכנית, למה יש צורך בתכנית מיוחדת.

אביטל בלייוס: קיבלנו פחות או יותר מידע מהאוניברסיטה ואז הגשנו את זה לוועדת ההיגוי למגזר הערבי בות"ת.

אביטל בלייוס: לוועדה הזאת יש תקציב מיוחד שמיועד להרחבת הנגישות להשכלה גבוהה בקרב המגזר הערבי, והיא מתקצבת שם כל מיני תכניות שהיא מוצאת לנכון לתקצב, החל משלב המכינות עד לדוקטורט.

אביטל בלייוס: חשבנו שמן הראוי להביא אתה נושא הזה לבחינה במסגרת הוועדה שמכירה את הנושא והיא המומחית לנושא.

אביטל בלייוס: הבאנו את הפניה הזאת של האוניברסיטה לוועדה ואז נדהמנו.

אביטל בלייוס: לא כל כך הכרנו את הנושא ונדהמנו לשמוע מחברי הוועדה שמה פתאום יש תכנית נפרדת למגזר הערבי?

אביטל בלייוס: למה שתהיה תכנית "סוג ב'"?

אביטל בלייוס: מה פתאום שיהיו פסיכולוגים חינוכיים שיהיו רק למגזר הערבי?

אביטל בלייוס: צריך להכשיר סטודנטים חינוכיים שיהיו גם למגזר היהודי וגם למגזר הערבי, ואם צריכה להיות התאמה, שיהיו התמחויות מעבר לתכנית הרגילה.

ג'מאל זחאלקה: לענין של "סוג ב'": אני דיברתי עם מרצים מחמירים והם אומרים שהם סוג א"א.

אביטל בלייוס: אני בטוחה.

אביטל בלייוס: ..

ג'מאל זחאלקה: אני אבדוק מה ההרכב של ועדת ההיגוי, מי האנשים שלה ואם הם אנשים ראויים.

אביטל בלייוס: אתה הבנת אותי לא נכון: זה לא שהם התכוונו שזאת תכנית "סוג ב'", אבל הם פוחדים שזה יראה כתכנית "סוג ב'", אז למה צריך תכנית נפרדת?

אביטל בלייוס: אם זו תכנית כמו התכנית הרגילה, אז למה שלא תהיה תכנית אחת לכולם?

נאדיה חילו: אין צורך, זה כאילו דבר והיפוכו.

מיכאל מלכיאור: בואו נקבל קודם את כל ההסבר.

אביטל בלייוס: אני אסביר את הכל ואני בטוחה שתבינו את הרעיון המרכזי של התפיסה: גם במל"ג, בשנים האחרונות, יותר ויותר מתחדדת הגישה שכמה שפחות תכניות סקטוריאליות וכמה שפחות תכניות מגדריות ותכניות לאוכלוסיות מיוחדות, כי יש לנו מכל הסוגים, אם זה מקורס טיס וחרדים וכולי.

אביטל בלייוס: אז במקומות שזה הכרחי וחשוב כמובן שבוחנים את זה ורק אם זה מוצדק וזה בתנאים מוצדקים - מאשרים.

אביטל בלייוס: כך גם אשרו לקורס טיס, נתנו להם בתנאים חריגים אבל את רוב התכנית הם עושים בקמפוס, במסגרת הרגילה.

אביטל בלייוס: אותו דבר לחרדים, בגלל הסיבות המיוחדות עושים להם תכניות מיוחדות.

אביטל בלייוס: זאת אומרת, הדברים האלה נבחנים מההיבט הענייני ורק בסוף אנחנו מגיעים לשאלה של התקציב.

אביטל בלייוס: כמובן שאנחנו רוצים שהתקציב יהיה מכוון מטרה ושישיג את המטרה.

אביטל בלייוס: לכן, הוועדה החליטה שהיא לא מוכנה לטפל בנושא הזה.

אביטל בלייוס: היא אמרה שזה יחזור לות"ת ומבחינתה צריך לקבל תשובות לשאלות האלה ומבחינתה, התכנית צריכה להיות במסגרת התכנית הרגילה וכל האקסטרות שינתנו מעבר לזה, ולזה מגיע תקצוב נפרד.

אביטל בלייוס: אנחנו הבנו את הטיעון הזה ופנינו לאוניברסיטה ואמרנו להם: בואו תשכנעו אותו למה יש הצדקה לתכנית נפרדת, מקבילה, שאתם אומרים שרוב רובה היא בדיוק אותו דבר כמו התכנית הרגילה, וכמובן תגישו לנו גם את התקציב המעודכן כדי שנוכל לראות איפה הדלתות.

אביטל בלייוס: היה לנו פינג-פונג עם האוניברסיטה, אני מזכירה שזה היה עוד במחזור תשס"ח שהתחיל בתשס"ז, ומאז אנחנו בדין ודברים עם האוניברסיטה ועדין ולא הצלחנו להשתכנע שאכן יש את ההכרח בקיום תכנית נפרדת לחלוטין.

אביטל בלייוס: בינתיים הגיע תקציב תשס"ז, ולא רצינו שהאוניברסיטה תפסיק את התכנית והמשכנו בתקצוב באותה מתכונת.

אביטל בלייוס: לאחר מכן, כשהבנו שמגיעים גם לתס"ח, הבאנו את זה לבדיקה של סוקר מטעם המועצה להשכלה גבוהה.

אביטל בלייוס: המועצה להשכלה גבוהה נהוג שתכניות לימודים חדשות מביאים לבדיקה של סוקר, שהוא איש סגל בכיר אקדמי בתחום.

אביטל בלייוס: הוא בדק את התכנית והוא אמר שהתכנית מאוד ראויה, ברמה שלא נופלת מרמה של תכניות מקבילות בארץ ובחו"ל, אבל גם לא קיבלנו מענה לשאלה ולא היתה תשובה מושכלת ואקדמית, למה יש צורך בתכנית מקבילה.

אביטל בלייוס: מעבר לאספקט האקדמי, שעדין לא השתכנענו, כל הזמן הדגשנו בפני האוניברסיטה שהשאלה לא מתחילה מהתקציב אלא משאלה עניינית.

אביטל בלייוס: ברגע שהם יסבירו ויוכיחו לנו למה צריך תכנית נפרדת - -

מיכאל מלכיאור: אביטל, יש דבר אחד תמוה בסיפור שלך.

מיכאל מלכיאור: הפניה הגיעה מכם לאוניברסיטה.

מיכאל מלכיאור: אתם ביקשתם משתי האוניברסיטאות לעשות תכנית נפרדת, מיוחדת, שתענה על בעיה מאוד ייעודית של מערכת החינוך בישראל.

מיכאל מלכיאור: הרי הבנתם טוב מאוד.

מיכאל מלכיאור: את מחפשת ומחפשת הצדקה לדבר שהוא יוזמה מבורכת ומוצדקת לגמרי שלכם.

מיכאל מלכיאור: אז למה כל כך קשה לכם להבין, כמו שאנשי המל"ג והות"ת הבינו כשהתחילו את זה, המחסור לא פחות היום ממה שהיה אז.

מיכאל מלכיאור: להיפך, מספר הילדים במגזר הערבי גדל כמו בכל המגזרים, ואנחנו מדברים על למעלה מרבע מאוכלוסיית התלמידים במדינת ישראל, ואין פסיכולוגים.

מיכאל מלכיאור: יש פה מחסור אדיר, ייעודי, ואתם מחפשים הצדקה למה יש תכנית.

מיכאל מלכיאור: אתם רציתם תכנית ייחודית.

אביטל בלייוס: זאת לא השאלה.

מיכאל מלכיאור: אני אחליט אם זאת השאלה.

מיכאל מלכיאור: את מחפשת את האוניברסיטה שתסביר לך למה צריך את התכנית הזאת.

אביטל בלייוס: אני מצטערת שלא הובנתי נכון: אנחנו מחפשים תכנית נכונה, ואת זה אנחנו רוצים לתקצב.

אביטל בלייוס: זה לא חוכמה לפתוח תכניות מקבילות לכל דבר, איפה שיש קושי ומחסור.

אביטל בלייוס: אנחנו רוצים לתקצב משהו שישיג את המטרה וישיג אותה נכון.

אביטל בלייוס: אנחנו חושבים שבמקרה הזה לא צריכה להיות תכנית נפרדת.

אביטל בלייוס: צריכים לשלב את הסטודנטים בתכנית הרגילה וצריך לתת להם מעבר.

מיכאל מלכיאור: אם את שומעת שבתכנית הרגילה יש סטודנט אחד.

מיכאל מלכיאור: בואו נגיד שנגדיל את זה ב-100%, יהיו 2 סטודנטים ערבים, אז את יכולה להבין בלי התכתבות של שנתיים - -

אביטל בלייוס: זה לא מוכיח שום דבר.

אביטל בלייוס: אני חושבת שאפשר לעשות דברים כדי להגדיל את מספרי הסטודנטים.

אביטל בלייוס: גדולים ממני אמרו את זה.

אביטל בלייוס: אני לא מומחית בתחום מבחינה אקדמית, אני רק בענין של התקצוב.

מיכאל מלכיאור: אני שואל אותך כי שלחו אותך לפה.

מיכאל מלכיאור: תקשיבי לי: זה לא אותו דבר.

מיכאל מלכיאור: אני מבין את המגמה הכללית של הות"ת שרוצים שכולם יתערבו עם כולם ושלא יהיה מגדרי ולא אתני ולא דתי ולא כל מיני הגדרות של קבלות לחוגים, כי רוצים שזה יהיה פתוח לכולם.

מיכאל מלכיאור: אבל כמו שאת מבינה שלא תשלחי מורה חילוני למגזר חרדי, את מבינה את זה כי הוא לא יכנס לשם.

מיכאל מלכיאור: אני מאוד בעד שיבואו מורים ערבים ללמד במגזר היהודי, בפרט שיש הרבה מאוד אקדמאים ערבים מובטלים.

מיכאל מלכיאור: אני מאוד בעד שיהיו מורים יהודים שילמדו במגזר הערבי.

מיכאל מלכיאור: יחד עם זאת, גם מסיבות תרבותיות וגם מסיבות גיאוגרפיות ומקום מגורים וכולי, ברור לגמרי שיש צורך במאמץ מיוחד, ייעודי, נרחב כדי שיהיה לנו את מאגר הכוחות במגזר הערבי שיכולים לטפל ולעזור לילדים.

מיכאל מלכיאור: הרי זו הסיבה שיזמתם.

מיכאל מלכיאור: עובדה שאין מענה לצורך הזה באוניברסיטאות אחרות, ולכן יזמתם דבר שהוא הכי הגיוני בעולם והכי נכון בעולם.

מיכאל מלכיאור: אם יש לכם רעיון נפלא אחר, שכל הסטודנטים הנפלאים שיושבים פה יוכלו להשתלב במסגרת אחרת והם יצאו פסיכולוגים למגזר הערבי – אדרבה, אז תביאו משהו חילופי.

מיכאל מלכיאור: אבל במקום לעשות במחשבה תחילה ולראות שיש צורך גדל והולך ולכן במקום לצמצם ולסגור צריך להרחיב ולפתוח תכנית שהיא לכל הדעות מוצלחת ביותר עם תוצאות טובות, שעונה במקצת על הבעיה.

מיכאל מלכיאור: במקום להגיד את זה, יש לך תכנית אחרת?

מיכאל מלכיאור: בבקשה, אבל אם אין לך, למה לסגור את הדברים הטובים שיש?

אביטל בלייוס: אני מסכימה עם כל מה שאתה אומר.

נאדיה חילו: את לא נראית לי כמישהי שלא מבינה.

נאדיה חילו: תמוהה בעיניי השאלה שלך, ששאלת כמה פעמים, ובעצם ענית עליה בהתייחסות בתוכן הדברים שלך: בואו תשכנעו אותי למה צריך עוד תכנית.

נאדיה חילו: אם הייתי אומרת שה-9 סטודנטים האלה, זה היעד, לקלוט כל שנה 9 סטודנטים כדי לעשות שינוי מסוים בהבדל מתכניות קודמות, לפני שהיתה התכנית, שקלטו 1 או 2.

נאדיה חילו: להגיד שמוסיפים את המכסה הזאת ללימודים הכלליים ואומרים: בסדר, במסגרת הלימודים הרגילים, אותה מגמה, אנחנו קובעים שכל שנה יקלטו 9 או 10 סטודנטים, ואז לא היתה בעיה.

נאדיה חילו: התכנית שהצעתם באה לענות על בעיה מסוימת, שציינת אותה, והבעיה לא נפתרה.

נאדיה חילו: אז למה כל השאלות לבטל את התכנית אם לא מיציתם את הדברים?

אביטל בלייוס: הפתרון נבחן כפתרון זמני לבעיה זמנית.

אביטל בלייוס: היום אנחנו יודעים שהיא לא זמנית.

אביטל בלייוס: בזמנו, כשנתקבל הפתרון וכשנבחן הפתרון של תכנית נפרדת, הסתכלו על זה כעל פתרון זמני לבעיה זמנית.

אביטל בלייוס: היום אנחנו לא נוהגים פתרונות לבעיות שמבחינתנו הן קבועות, ולכן אנחנו מחפשים פתרון שיהיה קבוע ומושכל.

אביטל בלייוס: גם אם זה יעלה יותר - -

נאדיה חילו: אבל עד אז?

נאדיה חילו: אל תקצצו ואל תפגעו ואל תקטעו תהליכים.

אביטל בלייוס: אנחנו לא קטענו תהליך.

אביטל בלייוס: האוניברסיטה יודעת כבר מתשס"ו על הענין שות"ת מעדיפה - -

ג'מאל זחאלקה: את אומרת משהו מאוד חמור.

ג'מאל זחאלקה: הם ידעו והעלימו אינפורמציה, זאת רמאות.

מיכאל מלכיאור: אני רוצה להוסיף: הזכירה לי הנציגה של מוסאווא שהיה לנו דיון על זה לפני כמעט שנה, לפני 10 חודשים.

מיכאל מלכיאור: בעקבות הדיון הזה היתה לי התכתבות עם שרת החינוך כי היא ראש המל"ג.

מיכאל מלכיאור: במכתב האחרון שלה אלי, מה-26.6, היא כותבת לי: היא משבחת מאוד את התכנית הזאת ואנחנו עושים שתי תכניות ייעודיות, אוניברסיטת חיפה ואוניברסיטת בן גוריון.

מיכאל מלכיאור: ואז היא כותבת לי שכרגע, מאחר והיא יודעת את הצרכים, תהיה בדיקה של התכניות הללו כדי לראות אם התכניות נותנות מענה ראוי לצרכים, האם התכניות עומדות בסטנדרטים האקדמיים הדרושים, ואיך להמשיך את התקצוב של התכניות הללו.

מיכאל מלכיאור: לפי מה שראינו פה, לגבי הסטנדרטים האקדמיים ללא כל ספק היא עומדת בזה, אף אחד לא חולק על זה.

מיכאל מלכיאור: לגבי המענה לצרכים - -

ג'מאל זחאלקה: גם ההצלחה של התלמידים...

מיכאל מלכיאור: נכון.

מיכאל מלכיאור: לגבי מענה לצרכים קיבלנו תשובה מוחלטת שודאי וודאי יש היום יותר ויותר ביקוש.

מיכאל מלכיאור: האם זו המתכונת האופטימאלית להשגת המטרה?

מיכאל מלכיאור: לא שמענו פה על השולחן, ואני מניח שזה בגלל שאין, אין דברים יותר טובים.

מיכאל מלכיאור: אם יש, אדרבה, תביאו לנו את זה, תשובה יותר טובה.

מיכאל מלכיאור: בינתיים, זה נראה לי מאוד תמוה, שאחרי שיושבת ראש המל"ג קובעת כך, ואחרי שאתם עושים בדיקה, אני לא מדבר אפילו על הדרך שזה נעשה וזה כנראה חלק מהמשחק הזה, אבל זה כנראה משחק כוח בין הות"ת לבין האוניברסיטה, והסטודנטים הם קורבן כמו תמיד.

מיכאל מלכיאור: אני כרגע מתעלם מזה.

מיכאל מלכיאור: אבל ריבונו של עולם, תסבירו לי למה אתם מקבלים החלטה כזאת?

אביטל בלייוס: אם אפשר להתייחס עכשיו לענין התקציבים, כי זה מאוד חשוב לסיפור שקרה עכשיו.

אביטל בלייוס: אישרנו לאחרונה לאוניברסיטת חיפה, אחרי שהבנו שהתחילה התכנית והתלמידים נרשמו, למרות שאוניברסיטת חיפה לא קיבלה את האישור לתשס"ח, אישרנו לאוניברסיטה את התקצוב של תשס"ח באותה מתכונת.

אביטל בלייוס: היא עדין לא ביקשה לתשס"ט ועכשיו, כשהיא הבינה שות"ת לא תמשיך בתשס"ט, במתכונת הזאת, אוני אומרת לך שאני מטפלת אישית בתכנית הזאת, ואני לא ידעתי שהאוניברסיטה פרסמה תכנית לתשס"ט.

מיכאל מלכיאור: אני מבין, הכל נופל על האוניברסיטה.

אביטל בלייוס: רק בזמן האחרון האוניברסיטה אמרה שכשהיא הכניסה את תשס"ח, עכשיו אנחנו מבקשים גם את תשס"ט כי אנחנו צריכים לפתוח את ההרשמה.

אביטל בלייוס: אז כל הסיפור של תשס"ח, מבחינתי, זאת התגובה שלי.

אביטל בלייוס: לגבי תשס"ח - -

מיכאל מלכיאור: לא משנה לגבי שנה זו או אחרת, תגידי לגבי ההתייחסות - -

אביטל בלייוס: כשהאוניברסיטה הגישה לנו את התקציב המעודכן עכשיו, אני לא יודעת איך היא הכינה את התקציב.

אביטל בלייוס: אני בעצם כן יודעת, כי אנחנו מכירים את ההתנהלות של האוניברסיטה.

אביטל בלייוס: היא הגישה לנו תקציב מנופח - -

מיכאל מלכיאור: אמרת דבר מאוד בעייתי לגבי אוניברסיטת חיפה פה.

אביטל בלייוס: התקציב שהיה עד עכשיו לשנה לאוניברסיטה, הדלתה היתה 440 אלף שקלים, שווה ערך ל-20 סטודנטים, 2 מחזורים.

מיכאל מלכיאור: זה התוספת מעבר?

אביטל בלייוס: כן, מעבר למודל.

אביטל בלייוס: עכשיו האוניברסיטה הגישה לות"ת תקציב לתשס"ח ואילך, אני מבקשת, יש לי גירעון בתקציב, אחרי שהכנתי תקציב מעודכן, אני מגלה להפתעתי שיש לי גירעון של 581,561 ש"ח ואני רוצה שאת זה תוסיפי לנו מעל ל-440.

אביטל בלייוס: זאת אומרת, לא מדובר פה על 250 אלף שקלים אלא מדובר על יותר ממיליון שקל שהאוניברסיטה רוצה.

אביטל בלייוס: כך גם ההתייחסות לות"ת, שאתם כבר תסתמו לנו את החורים אחרת נאשים אתכם שאתם סוגרים תכניות של המגזר הערבי.

אביטל בלייוס: עם כל הכבוד ובאמת אמרתי לכם, - -

נאדיה חילו: אולי תפתרו את הבעיה ביניכם?

מיכאל מלכיאור: אני רוצה לשאול אותך:

מיכאל מלכיאור: אני מבין אם זה הולך, זה הולך, למה לא?

מיכאל מלכיאור: ברור לי לגמרי שזו בקשה לא סבירה וכולי.

מיכאל מלכיאור: אבל במתכנות של השנים הקודמות ואפילו עם בדיקה תקציבית מה התוספת האמיתית של התכנית, העלות האמיתית של התוספת ואגב, אני רוצה להזכיר שלפחות יש פה התחייבות של שרת החינוך להשיג או לנסות להשיג מלגות ייחודיות לסטודנטים הערבים או לסטודנטים שמוכנים לעבוד בפריפריה, כולל במגזר הערבי, וגם זה לא קורה לצערי.

מיכאל מלכיאור: בהנחה שהאוניברסיטה תחזור בה מכל הדרישות המופרזות ושזה יהיה במתכנות שתגיעו להסכמה מה בדיוק העלות של התכנית הזאת, מה תהיה אז גישתכם לענין?

אביטל בלייוס: יהיה תקצוב, לא תהיה שום בעיה של תקצוב.

מיכאל מלכיאור: אני חושב שעשינו פה צעד חשוב.

מיכאל מלכיאור: קיבלנו תשובה חיובית ולכן, אין סיבה להתווכח כי אנחנו נמצאים באותו צד.

אביטל בלייוס: נכון לעכשיו, הגישה של האוניברסיטה שכל השנים תקצבנו אותם בחסר ועכשיו אם לא נתקצב את זה - -

מיכאל מלכיאור: הבנתי, תודה רבה.

ג'מאל זחאלקה: מה עם ההתנגדות שתהיה מגמה מיוחדת?

מיכאל מלכיאור: לא, היא מוכנה לתקצב את המגמה המיוחדת במסגרת התקציבית הזאת.

ג'מאל זחאלקה: למה העלית את הנושא של התנגדות הות"ת לתכנית מיוחדת ואמרת שיש ועדות היגוי?

ג'מאל זחאלקה: את יודעת מי בר הסמכא בנושא הזה.

ג'מאל זחאלקה: ובמיוחד שהוא אחד המדענים הגדולים בארץ וברמה בין לאומית והוא מחמיר מבחינה אקדמית והוא מודע לפרטי הפרטים של הבעיה הזאת וגם כל מי שהיה מעורב בתכנית הזאת מתלהב ממנה ונלחם למענה.

ג'מאל זחאלקה: גם ראש החוג כיום תומכת בהמשך התכנית ומי שמנהל את התכנית היום, פרופסור יוחנן אשל, רוצה שהיא תמשך.

ג'מאל זחאלקה: כל מי שאחראי באוניברסיטה וזה נראה לי תמוה.

מיכאל מלכיאור: יש פה שני דברים שונים: דבר אחד זה פילוסופיה כללית, שיכולה להיות דעה כזאת או אחרת לגבי קריטריונים ושילוב, וזה ויכוח שאני לא רוצה לנהל עכשיו כי לא זו השאלה.

מיכאל מלכיאור: זה ראוי לפעם אחרת.

מיכאל מלכיאור: יכול להיות שלועדת ההיגוי יש דעה כללית לגבי הפילוסופיה הכללית מה צריך לעשות.

מיכאל מלכיאור: יש שאלה אחרת.

מיכאל מלכיאור: פה זה לא ענין של מדיניות כללית אלא לתת מענה, כפי שגם נאדיה הסבירה את זה בצורה מאוד ציורית, לתת מענה לצורך דחוף ביותר, לצורך חברתי של החברה הישראלית, צורך דחוף וחיוני ביותר.

מיכאל מלכיאור: אני שמח עם התשובה שלך, אני לא רוצה יותר מזה.

מיכאל מלכיאור: לא צריך שתסכימי אתי בפילוסופיה.

מיכאל מלכיאור: אני צריך שתסכימי אתי לאותה בקשה שהיתה בתחילה.

מיכאל מלכיאור: אם את אומרת לי שהתכנית הזאת, הספציפית, שאנחנו מדברים עליה כרגע, תקבל את התקצוב המתאים לפי הקריטריונים המקובלים, גם התקצוב הנוסף, אבל במסגרת מה שהיה בשנים הקודמות ולא עם כל תוספות של כל גירעון של אוניברסיטת חיפה על גב התכנית הזאת, אם את אומרת לי כך ואם הבנתי נכון שזו אכן עמדתכם, אין לי ויכוח אתכם.

מיכאל מלכיאור: נשאר לי הויכוח עם אוניברסיטת חיפה.

מיכאל מלכיאור: יש משהו שאתם רוצים להוסיף, כי אם זאת עמדתכם, כמו שאביטל מציגה, אז זה מקובל על כולנו.

אביטל בלייוס: אני רוצה לחדד את מה שאמרתי: התקצוב לנושא הזה ימשך.

אביטל בלייוס: אנחנו רוצים למצוא את הדרך ואני לא חושבת שזה נכון להגביל ל-9 סטודנטים.

אביטל בלייוס: אולי יש אפשרות למעבר מ-9 סטודנטים, גם אם זה יעלה יותר ות"ת תתקצב את זה כי היא כן חושבת שזה חשוב.

אביטל בלייוס: אגב, אנחנו גם חושבים - -

מיכאל מלכיאור: אביטל, אנחנו חותמים על כל מה שאת אומרת עכשיו.

אביטל בלייוס: אנחנו גם חושבים שצריכה להיות הקצבה מטעם משרד החינוך, לפחות למלגות לסטודנטים לנושא הזה.

אביטל בלייוס: אני לא חושבת שצריך להגביל את זה ל-9 סטודנטים.

אביטל בלייוס: צריך למצות את הפוטנציאל, גם אם זה יעלה יותר.

אביטל בלייוס: אבל אנחנו לא רוצים לתקצב רק כדי שלא יגידו "למה סגרו את התכנית הזאת", כי אנחנו מאמינים שיש דרך יותר נכונה ויותר טובה, וגם אם היא תעלה יותר אנחנו נתקצב את זה.

מיכאל מלכיאור: מה הדרך היותר טובה?

אביטל בלייוס: שתהיה תכנית אחת ושיהיו מעבר.

אביטל בלייוס: שיהיו תוספות, קורסים נוספים או קבוצות קטנות או יועצים נוספים או שיעורי עזר נוספים.

אביטל בלייוס: כל מה שצריך.

ג'מאל זחאלקה: זו בעיה אחרת.

נאדיה חילו: זה יותר פילוסופי.

אביטל בלייוס: אפשר גם להקל בתנאי הקבלה.

מיכאל מלכיאור: אם זו לא תכנית ייחודית, שוב אנחנו חוזרים לאותה בעיה שיתקבל סטודנט אחד או שניים ערבים, ולא עשינו שום דבר.

אביטל בלייוס: לא אמרתי את זה.

מיכאל מלכיאור: אז אני לא מבין מה את אומרת עכשיו.

מיכאל מלכיאור: התכנית הזאת, הקיימת, אתם מוכנים להמשיך לממן אותה?

אביטל בלייוס: אבל ממילא בתכנית הקיימת רוב רובם זה בדיוק אותם קורסים שנלמדים - -

ג'מאל זחאלקה: היא רוצה שתהיה קווטה לקבלה של סטודנטים ערבים.

ג'מאל זחאלקה: אני יודע שיש בעייתיות.

ג'מאל זחאלקה: זה ענין טכני.

ג'מאל זחאלקה: אם בסופו של דבר בתכנית נפרדת או בתכנית כללית יתקבלו מספר סטודנטים לפחות כמו היום ואולי יותר, אין לנו בעיה.

ג'מאל זחאלקה: גם לענין התכניות בכיוון תרבותי מסוים לבעיות הספציפיות של הציבור הערבי - זה בסדר, זאת לא הבעיה.

ג'מאל זחאלקה: אנחנו לא רוצים שיהיה מצב שלא תהיה תכנית וסטודנטים לא יתקבלו.

אביטל בלייוס: גם אנחנו לא.

ג'מאל זחאלקה: אז שהו"תת, אוניברסיטת חיפה ומשרד החינוך יפתרו את הבעיה.

מיכאל מלכיאור: מבחינתי, המסגרת לא מקודשת.

מיכאל מלכיאור: המטרה היא החשובה.

מיכאל מלכיאור: כל זמן שאני יודע שלא יהיה פחות סטודנטים ערבים, עדיף יותר, שבשנה הקרובה ילמדו את התכנית של פסיכולוגיה חינוכית, כל זמן שאני יודע שזאת עמדתכם, אני לא מתערב בשיקולים האקדמאיים.

ג'מאל זחאלקה: אנחנו צריכים להיות זהירים בנקודה הזאת, כי עד שמכינים תכנית אלטרנטיבית זה ייקח שנה שנתיים.

ג'מאל זחאלקה: אז להמשיך את התכנית הקיימת, בבקשה.

מיכאל מלכיאור: זה בשלב קבלת ההחלטות.

מאי סאדר: אני רוצה לפנות לנציגי המל"ג: אני מבינה מהטיעונים שלכם שהפסקת התקצוב לשנה הזאת היא בעצם כי אתם מחפשים הצדקה לקיומה של התכנית הזאת.

מאי סאדר: אתם הפסקתם את התקציב של השנה הבאה לא בגלל חוסר תקצוב, יש את הכסף וזה רק כי אתם מחפשים הצדקה לקיום - -

אביטל בלייוס: לא, אנחנו מחפשים דרך יותר טובה ויותר נכונה לתקצב את הנושא, להשיג את המטרות.

מאי סאדר: אז אתם רוצים תשובה מהאוניברסיטה ויש מאבק ביניכם לבין האוניברסיטה האם צריך את המגמה הזאת, מה יותר טוב, ואז אנחנו הופכים להיות הקורבנות פה.

מאי סאדר: את לא חושבת שדי בכך שאנחנו במאבק הרבה יותר גדול - -

אביטל בלייוס: עכשיו אני מבינה את זה.

מאי סאדר: אני לא יודעת אם זה מזלזול, מבחינתי זה חוסר אחריות לעצור את התקציב באמצע ולהגדיל את הפער של עוד שנה, שלא יהיו סטודנטים ולא יצאו פסיכולוגים.

מיכאל מלכיאור: מאי, אני רוצה להשיב לך.

מיכאל מלכיאור: יש הבדל בין הגורמים השונים פה.

מיכאל מלכיאור: אני יודע שבשבי

מיכאל מלכיאור: לכם זה אותו דבר כי זה יוצא רע מבחינת

מיכאל מלכיאור: כם אבל האוניברסיטה לא קיבלה אישור לפני שהיא נתנה לכם להירשם.

מיכאל מלכיאור: מי שפשע פה מבחינה פורמאלית זה האוניברסיטה.

מיכאל מלכיאור: היא ניסתה לבקש הרבה יותר כסף ממה שכנראה מגיע לה בשביל התכנית הזאת.

מיכאל מלכיאור: אנחנו נגיע להחלטות שיהיו מקובלות עליכם, אם לא - תגידו.

מיכאל מלכיאור: צריך למקד את הבעיה.

מיכאל מלכיאור: זה לא הבעיה של הות"ת מה שאת שואלת אלא של האוניברסיטה.

מיכאל מלכיאור: היא היתה צריכה לסכם עם הות"ת הרבה זמן לפני הרישום השנה מה תהיה המסגרת האופטימאלית של השגת המטרה לאפשר לכם ללמוד בשנת הלימודים הבאה פסיכולוגיה חינוכית ולצאת ולהיות פסיכולוגים במגזר החינוכי.

מיכאל מלכיאור: זו המטרה והיו צריכים לסכם את זה מראש עם הות"ת.

מיכאל מלכיאור: במקום זה, הניחו שהות"ת בדיעבד יאשרו את זה, והוסיפו סכומים מסכומים שונים וקיוו שיהיה בסדר כי מבינים שבות"ת אף אחד לא רוצה לסגור את הדבר הזה כי זה חשוב.

מיכאל מלכיאור: לכן, הניחו כך ולכן התנהגו כך ובינתיים שילמתם את המחיר, אני מקווה שנוכל להציל את זה, אבל זה מה שקרה פה.

מיכאל מלכיאור: הם לא הכתובת.

רנין ניקולא: שאלה טכנית: מתי מעבירים את התקציבים לאוניברסיטה?

אביטל בלייוס: תקציב תשס"ח עובר באופן שוטף לאוניברסיטה, האישור ניתן.

רנין ניקולא: המבחן של המתאם מתקיים בחודש אוקטובר.

אביטל בלייוס: את מדברת על שנה הבאה.

אביטל בלייוס: התקציב של שנה הבאה מאושר יותר מאוחר אבל אין מניעה לאשר תקציב ספציפי לשנה הבאה לתכנית ספציפית.

אביטל בלייוס: ברגע שתהיה מתכונת שמקובלת עלינו, נאשר.

רנין ניקולא: לא מענין אותנו מתי אתם מאשרים אלא מעניין אותנו שבמינימום של המינימום הייתם צריכים להודיע או האוניברסיטה היתה צריכה להודיע.

רנין ניקולא: לדעתנו הייתם צריכים להודיע קודם, כמה חודשים לפני מבחן המתאם כדי שהסטודנטים יוכלו להתכונן מבחינת ממוצע והכל.

רנין ניקולא: זה זלזול.

רנין ניקולא: עד שתמצאו את המגמה או את התכנית שתתאים לסטודנטים הערבים, תשאירו את המגזר הערבי בלי פסיכולוגים.

מיכאל מלכיאור: אנחנו נתייחס לזה בהחלטות.

מיכאל מלכיאור: אני מציע, ואני רוצה שזה יהיה מוסכם על כולם, במיוחד על חבר הכנסת זחאלקה, שהוא המומחה בנושא הזה.

מיכאל מלכיאור: יש פה שני שלבים: השלב האופטימאלי והשלב הטוב.

ג'מאל זחאלקה: יש את המכוער והרע.

מיכאל מלכיאור: זה היה לפני הישיבה.

מיכאל מלכיאור: אנחנו מבינים שיש פה תכנית שכולם מסכימים שזאת תכנית טובה.

מיכאל מלכיאור: כולם מסכימים שזאת תכנית טובה, שההישגים האקדמיים טובים, כולם מסכימים שיש פה מענה, אמנם חלקי, אבל מענה של צורך דחוף ביותר במגזר הערבי לפסיכולוגים חינוכיים, ומדובר פה על רבע מילדי מדינת ישראל.

מיכאל מלכיאור: עד כאן כולם מסכימים.

מיכאל מלכיאור: יש ויכוח אם זו התכנית האופטימאלית.

מיכאל מלכיאור: יכול להיות שאפשר שתהיה תכנית יותר טובה עם יותר סטודנטים במסגרת יותר רחבה, ואולי במסגרת משולבת ולא במסגרת נפרדת.

מיכאל מלכיאור: יכול להיות, אני לא נוקט פה עמדה כי אנחנו משאירים את זה לדעה המקצועית.

מיכאל מלכיאור: כולם מסכימים עד כאן?

מיכאל מלכיאור: כן.

מיכאל מלכיאור: אני רוצה לקבוע שאסור לזרוק את הטוב אם אין עדין אופטימאלי.

מיכאל מלכיאור: בינתיים יש לנו מחזור שהולך לאיבוד.

מיכאל מלכיאור: עד שיגמרו ועד שיכינו את האופטימאלי, שאני לא מתנגד לו, בינתיים יהיו סטודנטים שמפסידים שנה או שנתיים של לימודים, ובינתיים יהיה עוד חסר - -

ג'מאל זחאלקה: בשביל הסטודנטים זה יותר קריטי.

מיכאל מלכיאור: אני מציע שיהיה דיון דחוף ביותר, ואני מבקש משרת החינוך אישית להיכנס לתוך הדיון הזה כי היא אמרה לי שהמטרות שלה משותפות למטרות שלנו, והיא צריכה את זה עוד יותר כי הצורך במגזר הערבי חינוכי כל כך עצום.

מיכאל מלכיאור: לכן, אני מציע שלקראת שנת הלימודים הבאה, אלא אם כן יוכלו תוך כמה שבועות להעביר את האופטימאלי, שהתכנית תמשיך לשנת הלימודים הקרובה, ושבמשך החודשים הקרובים תעשה בחינה איך התכנית הזאת תהיה בעתיד, אם היא תהיה נפרדת או משולבת.

מיכאל מלכיאור: לא לבטל כרגע, להקפיא את הביטול ולהחזיר את התקצוב לא המופרז, התקצוב הסביר.

מיכאל מלכיאור: אנחנו בכלל בזמן האחרון דנים בכנסת בסביר...

מיכאל מלכיאור: יחזירו את זה עכשיו, ולהחזיר את הגלגל אחורה כדי שיוכלו לרשום את הסטודנטים שרצו להירשם, להמשיך את ההרשמה ולהמשיך את התקצוב ולדאוג שבשנת תשס"ט התכנית תמשיך לפעול אלא אם כן תוך שבועיים ימים תוכלו להביא משהו אופטימאלי, דבר שקשה לי לראות בנתק הנוכחי.

מיכאל מלכיאור: ההתכתבות הזאת ממשיכה המון זמן וקשה לי לראות שזה יקרה פה, בשבועות הקרובים, ואסור לנו לאבד מחזור בענין הזה.

מיכאל מלכיאור: לכן, אנחנו דורשים לבטל את הביטול לשנה הקרובה, להיכנס למו"מ אינטנסיבי של חודשיים, מה יהיה ההמשך אחרי שנת תשס"ט, כדי להבטיח שהמטרות שהציבו לעצמם גם בות"ת וגם במשרד החינוך, שתהיה מתכונת אופטימאלית להשיג את המטרות הללו, ואנחנו ניתן את מלא הגיבוי של הכנסת להסכמים שיגובשו בענין הזה.

מיכאל מלכיאור: עם כל הכבוד לגופים האקדמיים החשובים, שלא יעשו דברים על גב הסטודנטים גם אם זה מטרות סבירות.

מיכאל מלכיאור: שלא יעשו על גב של שכבת סטודנטים שהיתה להם כל הסיבות לצפות, היו הפרסומים והיתה התחלה של הרשמה, הסטודנטים לא יכלו לקחת את המבחנים בחודש אוקטובר, אחרי שהגענו עכשיו לפברואר, וחבל להפסיד מחזור.

מיכאל מלכיאור: גם בשבילם אישית והחיים שלהם, אבל גם בשביל המטרה שאנחנו צריכים אותם.

מיכאל מלכיאור: לכן, אני קובע שיש לנו דרישה מהות"ת ומאוניברסיטת חיפה לבטל את הביטול ולהיכנס למו"מ על המסגרת האופטימאלית לגבי שנת תש"ע.

מיכאל מלכיאור: אני חושב שזה מסכם את הדברים.

מיכאל מלכיאור: מקובל עליך?

ג'מאל זחאלקה: כן.

ג'מאל זחאלקה: צריך להפעיל את הדברים במשרד החינוך, האוניברסיטה וות"ת.

מיכאל מלכיאור: בגלל המומחיות שלך, אני מבקש באופן חריג מח"כ זחאלקה, בשם כל ועדת החינוך, שיעשה מעקב יומיומי ולדווח לי לגבי מה שקורה בענין הזה.

מיכאל מלכיאור: לא נרפה בנושא הזה.

מיכאל מלכיאור: אנחנו חייבים להגיע לפתרון הנושא.

מיכאל מלכיאור: היינו יכולים לסגור את זה בישיבה אם היו פה מאוניברסיטת חיפה.

מיכאל מלכיאור: היינו יכולים להגיע לסיכומים משותפים.

מיכאל מלכיאור: הם לא פה, ואני מכבד את זה.

מיכאל מלכיאור: אנחנו נהיה בדיאלוג יחד עם האוניברסיטה, ואני מקווה שנוכל להיות אנשי בשורה בזמן הקצר ביותר לגבי התכנית של שנה הבאה.

ויולט ח'ורי: לפני סגירת דיון זה, יש לי דרישה נוספת: בגלל שההרשמה נסגרת ב-15 לפברואר, הדרישה שלי היא הארכת זמן ההרשמה כי הדיונים לא יהיו בין לילה.

מיכאל מלכיאור: ברור.

מיכאל מלכיאור: אם הדברים יתקבלו, כמו שאני מקווה שיתקבלו, וכפי שאני רואה את נכונות הות"ת, שאני מעריך אותה, ושל שרת החינוך, ברור שגם תהיה הארכה של ההרשמה.

מיכאל מלכיאור: אי אפשר לקבוע ב-8 בפברואר שסוגרים ב-15 לפברואר.

יולט ח'ורי: אם הודיעו על סגירת המגמה בתחילת ההרשמה, אז הם יכולים לעשות את זה.

מיכאל מלכיאור: אנחנו נדון לכף זכות את כולם ונקווה שבאווירה החיובית הזאת - -

ג'מאל זחאלקה: אנחנו יכולים לקבוע ולהגיע לסיכום עם האוניברסיטה שהם יאריכו את ההרשמה עד סוף החודש, ובמקביל נדון איך לחדש את התכנית.

ג'מאל זחאלקה: הסטודנטים ירשמו, ולא בטוח שתהיה תכנית.

מיכאל מלכיאור: אני לא רוצה.

מיכאל מלכיאור: אני רוצה שיחליטו מהר מאוד לגבי תכנית לשנה הבאה.

מיכאל מלכיאור: לבקש עכשיו מהאנשים להירשם על קרח...

ג'מאל זחאלקה: שהסטודנטים ידעו, אם רוצים שהנושא הזה יגיע לפתרון מהיר, פרופסור יולי תמיר צריכה להתערב, והיא יכולה לסגור את זה בשיחת ועידה.

מיכאל מלכיאור: אני שומע את עמדת הות"ת ואת נכונותם.

אביטל בלייוס: זאת אמנם לא הסמכות שלי אבל לאור המצב שנוצר בקרב הסטודנטים, שאני רק עכשיו מודעת לו, אני בטוחה שכשאציג את זה בפני ות"ת, אני לא חושבת שות"ת יתנגד להמשיך באותה מתכונת בתשס"ט.

מיכאל מלכיאור: בסדר גמור.

מיכאל מלכיאור: תודה רבה אביטל.

מיכאל מלכיאור: אני מודה לכולם, הישיבה נעולה.